હિંમતનગરના બજાર વિસ્તાર, ટાવર ચોક, મહાવીરનગર, મોતીપુરા સહિત ગ્રામ્ય વિસ્તારોમાં પણ વરસાદ વરસતામાં લોકો ભીંજાયા હતા તેમજ જગતનો તાત ખેડૂત પણ સારા વરસાદની આશાએ હરખાયો હતો. આકરા ઉનાળાની ગરમી વચ્ચે વરસેલા વરસાદથી વાતાવરણમાં ઠંડક પ્રસરી હતી. ગ્રામ્ય વિસ્તારમાં વરસાદી ઝાપટા વચ્ચે વીજળી ડૂલ થતા લોકોને હાલાકી ભોગવવી પડી હતી. ડીઝાસ્ટર વિભાગના સૂત્રોમાંથી મળતી માહિતી અનુસાર સોમવારે ૪ થી ૬ દરમિયાન ૪૪ મીમી વરસાદ નોંધાયો હતો. જોકે કાળા ડીબાંગ વાદળો વચ્ચે ઇડર, ખેડબ્રહ્મા, વડાલી પંથકમાં વરસાદની રાહ લોકોએ જોઇ હતી અને આકાશ તરફ મીટ માંડી વરસાદ તૂટી પડશે તેની આગાહીઓ કરવા લાગ્યા હતા.